RBK sikret langtidsavtale med Gamboa
Gamboa har imponert for trønderne siden han ble lånt ut fra FC København i sommer. Rosenborg benyttet muligheten til å kjøpe Gamboa til en på forhånd avtalt pris, noe hovedpersonen selv er glad for, skriver klubben på sitt nettsted. - Jeg er veldig glad for at dette nå er i orden. Målet mitt da jeg kom hit var å få en lengre kontrakt, sier Gamboa til rbk.no. Høyrebacken har hittil fått 10 kamper for RBK, som kjemper om både ligagull og avansement i europaligaen. Han har også fått mer spilletid på landslaget etter overgangen fra dansk fotball. - Alle har et mål om å komme seg til en enda større liga, men jeg har det ikke travelt. Rosenborg ga meg muligheten til å spille fotball igjen etter et år på sidelinjen i Danmark, og da ønsker jeg å gi noe tilbake, sier costaricaneren. Gamboa har også en fortid i Fredrikstad, som han spilte for før oppholdet i FCK.
Rosenborg tar i bruk opsjonen om å kjøpe Christian Gamboa (23) og har landet en femårskontrakt med den costaricanske høyrebacken.